# Daniel Peña Sánchez de Rivera

Daniel Peña Sánchez de Rivera (Madrid, 1948) és doctor enginyer industrial per la Universitat Politècnica de Madrid, diplomat en Sociologia i Estadística per la Universitat Complutense de Madrid i ITP en Administració d'empreses per la Universitat Harvard. Ha estat rector de la Universitat Carles III de Madrid des d'abril de 2007 a abril de 2015, i en fou reelegit al març de 2011 per un període addicional de quatre anys.

## Trajectòria

Ha estat catedràtic a la Universitat Politècnica de Madrid, de la Universitat de Wisconsin-Madison i de la Universitat de Chicago. Va ser membre de la Comissió Gestora i vicerector de la Universitat Carles III de Madrid (1992- 1995), on hi és catedràtic.
Ha estat director fundador del Departament de Mètodes Quantitatius de l'Escola d'Organització Industrial, del Laboratori d'Estadística a l'ETSII-UPM, així com dels departaments d'Economia i Estadística i Econometria de la Universitat Carles III de Madrid.
Ha estat director de la Revista Estadística Española i president de la Societat Espanyola d'Estadística i Recerca Operativa, president fundador del Comitè de Mètodes Estadístics en l'Associació Espanyola de la Qualitat i membre del Consell Superior d'Estadística de l'Estat, vicepresident de l'Institut Interamericà d'Estadística i president de European Courses in Advanced Statistics.
Ha publicat catorze llibres i més de dos-cents articles de recerca sobre Estadística, Econometria, Qualitat i les seves aplicacions. Editor associat de diverses revistes internacionals, ha rebut premis de recerca nacionals i internacionals; en 2006 li van atorgar el Youden Prize al millor article publicat a Technometrics, en 2011 el Premi Rei Jaume I d'Economia, i el d'Enginyer de l'any pel Col·legi Oficial d'Enginyers Industrials de Madrid.
És membre d'honor de prestigioses associacions internacionals com l'Institute of Mathematical Statistics i l'American Statistical Association.

## Obres

* Regresión y diseño de experimentos Madrid : Alianza Editorial, D.L. 2010. ISBN 978-84-206-9389-7
* Análisis de series temporales Madrid : Alianza Editorial, D.L. 2010. ISBN 978-84-206-6945-8
* Fundamentos de estadística Madrid : Alianza Editorial, [2008. ISBN 978-84-206-8380-5
* Análisis de series temporales Alianza Editorial, 2005. ISBN 978-84-206-9128-2
* Análisis de datos multivariantes McGraw-Hill Interamericana de España, 2002. ISBN 84-481-3610-1
* Regresión y diseño de experimentos Alianza Editorial, 2002. ISBN 84-206-8695-6
* Fundamentos de estadística Alianza Editorial, 2001. ISBN 84-206-8696-4
* Cómo controlar la calidad amb Albert Prat Bartés. Madrid : Instituto de la Pequeña y Mediana Empresa Industrial, 1986. ISBN 84-398-7775-7
* Estadística, modelos y métodos Alianza Editorial, 1986. ISBN 84-206-8983-1

## Referències

* ↑ Biografia Arxivat 2016-08-17 a Wayback Machine. al web de l'UC3M
* ↑ Daniel Peña Sánchez de Rivera, Premio Rey Jaime I de Economía Arxivat 2016-07-20 a Wayback Machine. al web del SEIO
* ↑ Daniel Peña Sánchez de Rivera. Rector de la Universidad Carlos III de Madrid. Mención Honorífica del COIIM al Ingeniero Industrial del Año, entrevista al web del COIIM

## Enllaços externs

«Obra de Daniel Peña Sánchez de Rivera» a Dialnet.
* Publicacions al Repositori Institucional de la Universitat Carlss III, e-Archivo